b'\n_START_ARTICLE_\nItelmeenit\n_START_SECTION_\nHistoria\n_START_PARAGRAPH_\nItelmeenien alkuper\xc3\xa4 ei ole t\xc3\xa4ysin selv\xc3\xa4. Heid\xc3\xa4n esi-is\xc3\xa4ns\xc3\xa4 tulivat Kamt\xc5\xa1atkaan luultavasti 7\xc2\xa0000\xe2\x80\x936\xc2\xa0000 vuotta sitten Aasian mannermaalta. Heid\xc3\xa4n esi-is\xc3\xa4ns\xc3\xa4 olivat todenn\xc3\xa4k\xc3\xb6isesti sukua Amerikkaan siirtyneille intiaanien esi-isille. Itelmeenien oletetaan tulleen alueilleen ennen t\xc5\xa1ukt\xc5\xa1ien ja korjakkien esi-isi\xc3\xa4. Ven\xc3\xa4l\xc3\xa4iset tulivat itelmeenien alueelle 1600-luvulla. Vuosina 1697\xe2\x80\x931698 Vladimir Atlasov johti kasakoiden ja jukagiirien avulla retke\xc3\xa4 Kamt\xc5\xa1atkaan, jolloin itelmeeneilt\xc3\xa4 ker\xc3\xa4ttiin veroa. Itelmeenej\xc3\xa4 alettiin k\xc3\xa4\xc3\xa4nnytt\xc3\xa4\xc3\xa4 1700-luvulla ortodoksiseen uskoon ja 1740-luvulta l\xc3\xa4htien alueelle tuli ven\xc3\xa4l\xc3\xa4isi\xc3\xa4 uudisasukkaita. Itelmeenit kapinoivat vuosina 1706, 1711, 1731 ja 1740, joista viimeisess\xc3\xa4 kapinassa oli osallisena l\xc3\xa4hes kaikki itelmeenit. Kapinat kukistettiin ja itelmeenej\xc3\xa4 siirrettiin pois asuinalueiltaan. Itelmeenit alkoivat sulautua ven\xc3\xa4l\xc3\xa4isiin, jolloin syntyi kamt\xc5\xa1adaalien sekakansa. Monet itelmeenit velkaantuivat alkoholismin seurauksena. Neuvostoliiton aikana perinteiset elinkeinot k\xc3\xa4rsiv\xc3\xa4t kollektivisoinnin seurauksena ja 1930-luvun loppuun menness\xc3\xa4 kaikki koulut olivat siirtyneet k\xc3\xa4ytt\xc3\xa4m\xc3\xa4\xc3\xa4n ven\xc3\xa4j\xc3\xa4n kielt\xc3\xa4. 1950-luvulta eteenp\xc3\xa4in itelmeenej\xc3\xa4 on voitu pit\xc3\xa4\xc3\xa4 k\xc3\xa4yt\xc3\xa4nn\xc3\xb6ss\xc3\xa4 kokonaan ven\xc3\xa4l\xc3\xa4isiin sulautuneena kansana.\n_START_SECTION_\nKulttuuri\n_START_PARAGRAPH_\nItelmeenit el\xc3\xa4ttiv\xc3\xa4t itsens\xc3\xa4 perinteisesti kalastuksella. Kutuaikana saalistettiin suuret m\xc3\xa4\xc3\xa4r\xc3\xa4t lohia, jotka s\xc3\xa4il\xc3\xb6ttiin k\xc3\xa4ytt\xc3\xa4m\xc3\xa4ll\xc3\xa4. K\xc3\xa4yneit\xc3\xa4 kalanp\xc3\xa4it\xc3\xa4 pidettiin herkkuna. Maa- ja merinis\xc3\xa4kk\xc3\xa4iden mets\xc3\xa4styksell\xc3\xa4 oli vain v\xc3\xa4h\xc3\xa4n merkityst\xc3\xa4 itelmeeneille, vaikkakin niit\xc3\xa4 pyydettiin satunnaisesti. Kamt\xc5\xa1atkan etel\xc3\xa4osan ainuihin sekoittuneet itelmeenit mets\xc3\xa4stiv\xc3\xa4t valaita k\xc3\xa4ytt\xc3\xa4en myrkytettyj\xc3\xa4 keih\xc3\xa4it\xc3\xa4. Itelmeenit harjoittivat ker\xc3\xa4ily\xc3\xa4 paljon suuremmassa mittakaavassa kuin muut Siperian kansat. He s\xc3\xb6iv\xc3\xa4t muun muassa erilaisia juuria, p\xc3\xa4hkin\xc3\xb6it\xc3\xa4 ja ruohoja. Nykyisin itelmeenit harjoittavat muun muassa kalastusta, maitokarjan pitoa ja puutarhanhoitoa. Heid\xc3\xa4n elinkeinonsa eiv\xc3\xa4t juuri poikkea alueen ven\xc3\xa4l\xc3\xa4isten vastaavista. Aikoinaan itelmeenit olivat jakaantuneet kylitt\xc3\xa4in eri klaaneihin, jotka saattoivat sotia kesken\xc3\xa4\xc3\xa4n.'